b'\n_START_ARTICLE_\nDajnomir\n_START_PARAGRAPH_\nDajnomir je domi\xc5\xa1ljijski literarni lik Marjana Man\xc4\x8dka iz stripov Hribci ter iz stripa Dajnomir in Milibo\xc5\xbea._NEWLINE_Dajnomir je prazgodovinski prebivalec slovenskih gora, ki po svojih ne\xc5\xa1tetih zgodah in nezgodah spominja na izku\xc5\xa1nje sodobnih otrok in odraslih. Te\xc5\xbeave, s katerimi se soo\xc4\x8da, re\xc5\xa1uje z radovednostjo in rado\xc5\xbeivostjo. To predstavlja Man\xc4\x8dkovo sporo\xc4\x8dilo tudi za na\xc5\xa1 ve\xc4\x8dkrat z nasiljem pre\xc5\xbeet \xc4\x8das._NEWLINE_V planinah ni sam, ampak \xc5\xbeivi v votlini skupaj s svojo \xc5\xbeeno Milibo\xc5\xbeo in sinom Milimirom. V\xc4\x8dasih ima prav nenavadne ideje in \xc5\xbeeli narediti kak\xc5\xa1no lepo stvar za Milibo\xc5\xbeo. \xc5\xbdal se ideje po navadi ne uresni\xc4\x8dijo tako, kot bi si \xc5\xbeelel, ali pa Milibo\xc5\xbea ideje komentira takole:\xc2\xa0\xc2\xbbDaj no mir!\xc2\xab\xc2\xa0Najverjetneje je ime dobil prav zaradi tega stavka. Dajnomir skrbi, da imata z Milibo\xc5\xbeo kaj za pod zob in zato hodi na lov (mnogokrat ta lov traja zelo dolgo, saj na poti vedno najde kak\xc5\xa1no zanimivej\xc5\xa1o dejavnost ...), Milibo\xc5\xbea pa skrbi za votlino in kuha.'